text: På tyvetogt i stjålen bil
  27 september 2010 kl. 13.36
  En 33-årig mand fra Brørup blev anholdt under et tyvetogt med to jævnaldrende mænd fra Århus. De kørte i en grøn Citroën, som i nat var stjålet i Vejen. I bilen fandt politiet tyvekoster - muligvis fra et sommerhus.
  Anholdelsen skete ved lidt af en tilfældighed.  De tre mænd have lånt en varebil hos en forhandler for at prøvekøre. Men det vendte ikke tilbage med bilen, så forhandleren kørte ud for at finde vognen. Den blev spottet nær Haderslev, hvor politiet blev kontaktet.
  
  Sigtet efter våbenlov
  De tre mænd blev anholdt i den stjålne Citroën på Simmerstedvej tidligt mandag morgen. 
  I bilen var bl.a. en helt ny støvsuger og tre akvareller fra Ikea.
  De tre sigtes også efter våbenloven , fordi de havde en peberspray med sig. Den ene af de anholdte sigtes også efter loven om euforiserende stoffer. 
  Politiet vurderer om der er nok til at forsøge at få de tre mænd varetægtsfængslet. Selv om de alle har kriminel fortid, er det dog mest sandsynligt, at de bliver løsladt efter afhøring, siger 
  vicepolitikommissær Jens Peter Rudbech, Syd- og Sønderjyllands Politi i Haderslev.
  